PSD şi ALDE au propus-o pe Sevil Shhaideh pentru funcția de prim-ministru al României, după consultările, de astăzi, de la Palatul Cotroceni.

Foto: Agerpres

Conform ultimei sale declaraţii de avere, din 8 iulie 2015, Sevil Shhaideh are un apartament de 47 de metri pătraţi, cumpărat în 1994, şi mai multe conturi deschise în 2007 şi 2011, în sumă totală de aproximativ 500.000 de lei.

În declaraţia de avere a acesteia este menţionat şi un împrumut de 20.000 de euro acordat de către soţul său, Akram Shhaideh, lui Bachir Chhide, şi ramburat în septembrie 2014.

De asemenea, la secţiunea „datorii” este trecut un credit de 60.000 de lei, contractat în anul 2012 şi scadent în 2017.

În plus, ea deține în proprietate cu soțul său trei clădiri în Siria, una în Latakia și două în Damasc.

Veniturile obţinute de Sevil Shhaideh în anul fiscal precedent depăşesc 300.000 de lei, din care 56.364 de lei reprezintă salariul de la Ministerul Dezvoltării, iar 247.800 de lei a încasat ca membru al CIFGA (Comitetul Interministerial de Finanţări, Garanţii şi Asigurări) la EximBank SA.

Soţul lui Sevil Shhaideh a obţinut un venit anual de 46.149 de lei ca angajat al Regiei Autonome Judeţene Drumuri şi Poduri Constanţa şi 826 lei în calitate de consilier în Ministerul Agriculturii şi Dezvoltării Rurale.

De asemenea, potrivit declaraţiei de interese, ea este acţionar la Coremar - cupon gratuit, şi la SC Rosyr International SRL, cu 50 de acţiuni, în valoare de 100 de lei.

Sevil Shhaideh s-a căsătorit în 2011, iar presa a scris că naşi de cununie au fost Liviu Dragnea şi şeful Consiliului Judeţean Constanţa, Nicușor Constantinescu.

Liviu Dragnea a afirmat, miercuri, însă că Sevil Shhaideh nu îi este fină, deoarece în religia musulmană nu există termenul de naş, şi că la căsătoria acesteia i-a fost „martor", alături de alte persoane. El a adăugat că o cunoaşte pe Sevil Shhaideh de 15 ani.

Sevil Shhaideh este de origine turcă și se află la a doua căsătorie. După ce a fost căsătorită cu un medic din Constanța, ea s-a măritat acum cu un inginer sirian, care a lucrat o perioadă la Regia de Drumuri și Poduri Constanța. A fost „cununată” de Nicușor Constantinescu și Liviu Dragnea.